T. Cabaj, poslanec: (2008-06-18):
Po prvé. Národná rada Slovenskej republiky uznesením č. 820 zo 14. mája 2008 pridelila  vládny  návrh zákona o sčítaní obyvateľov, domov a bytov v roku 2011 (tlač 610) na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre verejnú správu a regionálny rozvoj. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Po druhé. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Po tretie. Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská: Ústavnoprávny výbor Národnej rady Slovenskej republiky uznesením č. 399 z 10. júna 2008 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre financie, rozpočet a menu uznesením č. 307 z 11. júna 2008 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre verejnú správu a regionálny rozvoj uznesením č. 189 z 10. júna 2008 s vládnym návrhom súhlasil a odporučil ho Národnej rade schváliť s pripomienkami. Po štvrté. Z uznesení výborov Národnej rady Slovenskej republiky  uvedených pod bodom III tejto správy vyplývajú nasledujúce pozmeňujúce návrhy, ktoré sú uverejnené pod poradovými číslami 1, 2, 3, 4 a 5. Gestorský výbor odporúča o pozmeňujúcich a doplňujúcich  návrhoch výborov Národnej rady Slovenskej republiky, ktoré sú uvedené v spoločnej správe hlasovať takto: o bodoch 1, 2, 3 a 5 s odporúčaním schváliť, o 4 bode s odporúčaním neschváliť. Gestorský výbor na základe stanovísk výborov k vládnemu návrhu zákona o sčítaní obyvateľov, domov a bytov v roku 2011 (tlač 610) vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona o sčítaní obyvateľov, domov  a bytov v roku 2011 (tlač 610) v  znení schválených pozmeňujúcich a doplňujúcich návrhov uvedených v tejto správe a prednesených následne v rozprave teda schváliť. Spoločná správa výborov Národnej rady Slovenskej republiky o vládnom návrhu zákona o sčítaní obyvateľov, domov  a bytov v roku 2011 (tlač 610a)  bola schválená v druhom čítaní uznesením gestorského výboru  č. 195 zo 17. júna 2008. Výbor ma určil za spoločného  spravodajcu. Poveril ma predniesť spoločnú správu výborov na schôdzi Národnej rade a navrhnúť Národnej rade postup pri hlasovaní o pozmeňujúcich a doplňujúcich návrhoch a hlasovať o predmetnom vládnom návrhu zákona ihneď po skončení rozpravy k nemu podľa § 83 ods. 2, § 86 zákona č. 350 o rokovacom poriadku Národnej rady Slovenskej republiky v znení neskorších predpisov. Zároveň po skončení druhého čítania ma splnomocnil pristúpiť k tretiemu čítaniu ihneď podľa § 84 ods. 2 zákona  č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Toľko, pán predsedajúci, spoločná správa. Prosím, keby ste otvorili rozpravu.